मनुष्य का आंतरिक गठन तीन तत्वों से होता है; सत्व, रज और तम। जब किसी को दोस्त बनाने जा रहे हों या किसी के दोस्त बन रहे हों तो इन तीनों का स्तर अपने और उसके भीतर जरूर जांच लें। आजकल मित्रता में अपनापन नजर नहीं आता। प्रलोभन और भय ये दोनों दोस्ती के तत्व बन गए हैं। गलत रास्ते पर ले जाने में ये दोनों बड़ा काम करते हैं। फिर नई पीढ़ी ‘अभी चाहिए’ में जीती है और मित्रता के परिणाम दूरगामी होते हैं। इसमें धर्य से काम लेना पड़ता है। कहते हैं कि अच्छा दोस्त वह होता है जो वक्त पर काम आए।
लेकिन अब लोगों के पास वक्त ही नहीं है तो कोई काम कैसे आएगा? लेन-देन की प्रवृत्ति वाले इस दौर में मित्रता के सहयोग, समर्थन और सहानुभूति वाले तत्व खत्म हो गए हैं। अध्यात्म कहता है सतोगुण का अर्थ है जीवन को सही करने की लालसा का बढ़ना। मित्रता में जितना सतोगुण होगा, दोस्ती उतनी हितकारी होगी। मित्रता में सद्गुणों के साथ सहानुभूति रखें। रजोगुण का मतलब है व्यावहारिकता।
काम-धंधा, कमाई, व्यवसाय रजोगुण से संचालित होते हैं। इसमें मित्रता सहयोगपूर्ण रहे। तमोगुण को मित्रता में स्थान न दें। जब हमारे व्यक्तित्व में तमोगुण बढ़ेगा, हम गलत बातों की ओर चलेंगे। वासनाएं यहीं से प्रबल होती हैं। दोस्तों को दोस्ती से बर्बाद यही गुण कराता है। आज स्त्री-पुरुष की मित्रता के खुल्लम-खुल्ला दौर में तमोगुण सारी मर्यादाएं तोड़ने को प्रेरित करता है। अत: मित्रता जैसी महत्वपूर्ण उपलब्धि इन तीन गुणों के आधार पर रखी जाए।
hin_Deva hin_Deva hin_Deva